Родољупци/25
Позорје шесто

ГАВРИЛОВИЋ, ПРЕЂАШЊИ

ЖУТИЛОВ: Добро кад сте дошли, господине Гавриловићу, вама је добро познато кад је наш одбор устројен ...

ГАВРИЛОВИЋ: Оставите се сад тога, имамо другу невољу. Сентомаш је пао.

СВИ (уплашено): Шта?

ГАВРИЛОВИЋ: Патријарх је у поноћи оставио Бечкерек и отишао у Земун. Сва је Бачка и Банат у великом стра'у.

СМРДИЋ: Брзо да претерамо марву у Сервију.

ЛЕПРШИЋ: И Србобран пао, кажете ви?

ГАВРИЛОВИЋ: Тако је.

ЛЕПРШИЋ: То је лаж, то је измишленије!

ГАВРИЛОВИЋ: Да бог да, но бојим се да не буде истина.

ЛЕПРШИЋ: Пре ће Коморан пасти него Србобран, српски Гибралтар! И помислити то, срамота је за Србина, а камоли веровати!

ШЕРБУЛИЋ: О, већ. је доказано да је Гавриловић мађарон!

СМРДИЋ: Заиста.

ЖУТИЛОВ: Такав Србин који једнако прориче Србљима зло не може се више трпити у одбору.

ШЕРБУЛИЋ: И не може! Ми требамо честите људе.

ГАВРИЛОВИЋ: Ви знате да се ја нисам ни отимао.

ЖУТИЛОВ: Отимали или не отимали, ви сте касирати, па крај.

Родољупци